section_heading: Poslijeratne godine (1952. – 1967.)
paragraph_text: Sedam godina nakon završetka Drugog svjetskog rata nekadašnji izdavač Vladislav Ribnikar odlučuje ponovo pokrenuti časopis. Prvo posljeratno izdanje izlazi 5. siječnja 1952. Glavni i odgovorni urednik bio je Kosta Stepanović, a njegov prvi zamjenik Bogdan Popović, koji je kasnije također postao urednik. Prema legendi, čiju je istinitost danas teško dokazati, uvjeti za to stvorili su se nakon posjete atenskog predstavnika The Walt Disney Company Jugoslaviji. On je predložio Titu da dozvoli ponovno izdavanje stripa. „Što da ne, ja volim Paju Patka“, bio je navodno Titov odgovor. Ipak, činjenica je da su Disneyevi junaci zauzimali značajan prostor u "Politikinom Zabavniku".